Papersnake/gushiwen huggingface dataset:
绮怀十六首
黄景仁（清代）

楚楚腰肢掌上轻，得人怜处最分明。
千围步障难藏艳，百合葳蕤不锁情。
朱鸟窗前眉欲语，紫姑乩畔目将成。
玉钩初放钗初堕，第一销魂是此声。

妙谙谐谑擅心灵，不用千呼出画屏。
敛袖搊成弦杂拉，隔窗掺碎鼓丁宁。
湔裙斗草春多事，六博弹棋夜未停。
记得酒阑人散后，共搴珠箔数春星。

旋旋长廊绣石苔，颤提鱼钥记潜来。
阑前罽藉乌龙卧，井畔丝牵玉虎回。
端正容成犹敛照，消沉意可渐凝灰。
来从花底春寒峭，可借梨云半枕偎。

中表檀奴识面初，第三桥畔记新居。
流黄看织回肠锦，飞白教临弱腕书。
漫托私心缄豆蔻，惯传隐语笑芙蕖。
锦江直在青天上，盼断流头尺鲤鱼。

虫娘门户旧相望，生小相怜各自伤。
书为开频愁脱粉，衣禁多浣更生香。
绿珠往日酬无价，碧玉于今抱有郎。
绝忆水晶帘下立，手抛蝉翼助新妆。

小极居然百媚生，懒抛金叶罢调筝。
心疑棘刺针穿就，泪似桃花醋酿成。
会面生疏稀笑靥，别筵珍重赠歌声。
沈郎莫叹腰围减，忍见青娥绝塞行。

自送云軿别玉容，泥愁如梦未惺忪。
仙人北烛空凝盼，太岁东方已绝踪。
检点相思灰一寸，抛离密约锦千重。
何须更说蓬山远，一角屏山便不逢。

轻摇络索撼垂罳，珠阁银栊望不疑。
栀子帘前轻掷处，丁香盒底暗携时。
偷移鹦母情先觉，稳睡猧儿事未知。
赠到中衣双绢后，可能重读定情诗。

中人兰气似微醺，芗泽还疑枕上闻。
唾点着衣刚半指，齿痕切颈定三分。
辛勤青鸟空传语，佻巧鸣鸠浪策勋。
为问旧时裙衩上，鸳鸯应是未离群。

容易生儿似阿侯，莫愁真个不知愁。
夤缘汤饼筵前见，仿佛龙华会里游。
解意尚呈银约指，含羞频整玉搔头。
何曾十载湖州别，绿叶成阴万事休。

慵梳常是发鬅鬙，背立双鬟唤不应。
买得我拌珠十斛，赚来谁费豆三升。
怕歌团扇难终曲，但脱青衣便上升。
曾作容华宫内侍，人间狙狯恐难胜。

小阁炉烟断水沉，竟床冰簟薄凉侵。
灵妃唤月将归海，少女吹风半入林。
灺尽兰釭愁的的，滴残虬水思愔愔。
文园渴甚兼贫甚，只典征裘不典琴。

生年虚负骨玲珑，万恨俱归晓镜中。
君子由来能化鹤，美人何日便成虹。
王孙香草年年绿，阿母桃花度度红。
闻道碧城阑十二，夜深清倚有谁同。

经秋谁念瘦维摩，酒渴风寒不奈何。
水调曲从邻院度，雷声车是梦中过。
司勋绮语焚难尽，仆射余情忏较多。
从此飘蓬十年后，可能重对旧梨涡。

几回花下坐吹箫，银汉红墙入望遥。
似此星辰非昨夜，为谁风露立中宵。
缠绵思尽抽残茧，宛转心伤剥后蕉。
三五年时三五月，可怜杯酒不曾消。

露槛星房各悄然，江湖秋枕当游仙。
有情皓月怜孤影，无赖闲花照独眠。
结束铅华归少作，屏除丝竹入中年。
茫茫来日愁如海，寄语羲和快着鞭。
古意二首
赵蕃（宋代）

曾闻蜀道难，难于上青天。
蜀道难何以，嵯峨剑门关。
未抵翻阳湖，无风浪揿船。
脱身其早归，无污蛟鳄涎。
和杨公济钱塘西湖百题 其八十二 夏珠泉
郭祥正（宋代）

入夏泉尝溢，光跳万斛珠。世人收得去，此景已应无。
浣溪沙
张元干（宋代）

曲室明窗烛吐光。瓦炉灰暖炷瓢香。夜阑茗碗间飞觞。

坐稳蒲团凭棐几，熏余纸帐掩梨床。个中风味更难忘。
绿萼香梅十树咸淳间自内前买归乱后尚存对之
舒岳祥（宋代）

缟衣黄里绿云跗，仟家结束来天隅。
承平故态今尚尔，流落空山成叹吁。
莫对此花被渠恼，惜花情重人先老。
多少当时似玉人，埋没抄场随塞草。
杳杳宫车去不回，上林雁过无书到。
内园今更不堪看，蝶废蜂休日易昏。
玉砌无人寒兔入，觚棱栖草野鸱蹲。
黍离麦秀今如此，岂为梅花故断魂。
乌程赵尉厅冬夜诗宴
李龏（金朝）

论诗仙吏宅，酒罢夜寒增。雪映高城月，风吹古岸冰。

入桥闻短棹，隔坞见微灯。重愧羁吟客，青云去未能。
青玉案（送频统辖行）
张孝祥（宋代）

相春堂上闻莺语。正花柳、芳菲处。有底尊前欢且舞。满堂宾客，紫泥丹诏，衮衮烟霄路。

君王天纵资仁武。要尺棰、平骄虏。思得英雄亲驾驭。将军行矣，九重虚宁，谈笑清寰宇。
春晚寓怀
刘兼（唐代）

一承兑泽莅方州，八度春光照郡楼。好景几将官吏醉，

名山时领管弦游。空花任尔频侵眼，老雪从他渐满头。

归去杜陵池阁在，只能欢笑不能愁。
次韵单君范行李中诸诗前数章自道后二章为单
陈著（宋代）

残生光景满腔愁，平地江河汹涌流。
可痛事多周正月，不言心有晋春秋。
俗饕无梦亦寻鹿，人饱自歌谁饭牛。
咄咄向天天不管，方来毕竟几时休。
酬唐仁烈相别后喜阻风未发见寄
裴夷直（唐代）

离心一起泪双流，春浪无情也白头。
风若有知须放去，莫教重别又重愁。
石菖蒲
刘诜（元代）

盆池有灵苗，石罅忘偪仄。微根乱繁丝，疏叶散纤碧。

苔莓封巉岩，沙水明的皪。所贵含贞姿，终然傲苍色。

道人勤养护，黄悴辄剪剔。常与贝叶书，珍爱同几格。

豫章蟠青冥，风雨作霹雳。小大固尔殊，赋分焉得易。

相期乔松交，岁晚坚九节。
江南秋怀寄华阳山人
陆龟蒙（唐代）

栉发凉天曙，含毫故国情。归心一夜极，病体九秋轻。

忽起襜褕咏，因悲络纬鸣。逢山即堪隐，何路可图荣。

揲策空占命，持竿不钓名。忘忧如有待，纵懒似无营。

小径才分草，斜扉劣辨荆。冷荷承露菂，疏菊卧烟茎。

谱为听琴阅，图缘看海帧。鹭毛浮岛白，鱼尾撇波赪.

庭橘低攀嗅，园葵旋折烹。饿乌窥食案，斗鼠落书棚。

种豆悲杨恽，投瓜忆卫旍。东林谁处士，南郭自先生。

分野星多蹇，连山卦少亨。衣裾徒博大，文籍漫纵横。

兰叶骚人佩，莼丝内史羹。鹖冠难适越，羊酪未饶伧。

倚啸微抽恨，论玄好析酲。栖迟劳鼓箧，豪侠爱金籝.

炼药传丹鼎，尝茶试石bP.沼连枯苇暗，窗对脱梧明。

未达讥张翰，非才嫉祢衡。远怀魂易黯，幽愤骨堪惊。

砺缺知矛利，磨瑕见璧瑛。道源疏滴沥，儒肆售精诚。

敢叹良时掷，犹胜乱世撄。相秦犹几死，王汉尚当黥。

饮啄期应定，穷通势莫争。髡钳为皂隶，谭笑得公卿。

浴日安知量，追风不计程。尘埃张耳分，肝胆季心倾。

谕蜀专操檄，通瓯独请缨。匹夫能曲踊，万骑可横行。

许国轻妻子，防边重战耕。俄分上尊酒，骤厌五侯鲭。

静默供三语，从容等一枰。弘深司马法，雄杰贰师兵。

朔雪埋烽燧，寒笳裂旆旌。乘时收句注，即日扫欃枪。

武昔威殊俗，文今被八弦。琮璜陈始毕，韶夏教初成。

芽孽群妖灭，松筠百度贞。郎官青琐拜，使者绣衣迎。

帝道将云辟，浇波渐砥平。学徒羞说霸，佳士耻为跉。

负杖歌栖亩，操觚赋北征。才当曹斗怯，书比惠车盈。

谢氏怜儿女，郄家贵舅甥。唯荒稚珪宅，莫赠景山枪。

贤彦风流远，江湖思绪萦。讴哑摇舴艋，出没漾。

晚树参差碧，奇峰逦迤晴。水喧揌紫芡，村响yw香粳。

荷笠渔翁古，穿篱守犬狞。公衫白纻卷，田饷绿筲擎。

地与膏腴错，人多富寿并。相欢时帖泰，独坐岁峥嵘。

唧啧蛩吟壁，连轩鹤舞楹。戍风飘叠鼓，邻月动哀筝。

未得文章力，何由俸禄请。和铅还搰搰，持斧自丁丁。

惊惧疑凋朽，功勤过屑琼。凝神披夕秀，尽力取朝英。

蠹简开尘箧，寒灯立晓檠。静翻词客系，闲难史官评。

天地宁舒惨，山川自变更。只能分跖惠，谁解等殇彭。

项岂重瞳圣，夔犹一足cF.阮高酣麹糵，庄达谢牺牲。

齰舌无劳话，宽心岂可盛。但从垆冶锻，莫受罻罗婴。

砚拨萍根洗，舟冲蓼穗撑。短床编翠竹，低机凭红柽。

霜信催杨柳，烟容袅杜蘅。桁排巢燕燕，屏画醉猩猩。

懒桧推岚影，飞泉撼玉琤.fsfp寻远近，握槊斗输赢。

枝压离披瓠，檐垂礧磊橙。忘情及宗炳，抱疾过刘桢。

野馈夸菰饭，江商贾蔗饧。送神抱瓦釜，留客上瓷觥。

举楫挥青剑，鸣榔扣远钲。鸟行沉莽碧，鱼队破泓澄。

手戟非吾事，腰镰且发硎。谅难求摽摽，聊欲取铮铮。

几叹虫甘蓼，还思鹿美苹。愁长难自剪，歌断有谁赓。

未去师黄石，空能说白珩。性湍休激浪，言莠罢抽萌。

地僻琴尊独，溪寒杖屦清。物齐消臆对，戈倒共心盟。

丝曳灵妃瑟，金涵太子笙。幽栖胶竹坞，仙虑驿蓬瀛。

想像珠襦凤，追飞翠蕊莺。雾帘深杳悄，云磬冷敲铿。

箓字多阶品，华阳足弟兄。焚香凝一室，尽日思层城。

匿景崦嵫色，呀空渤澥声。吾当营巨黍，东去射长鲸。
节节高·题洞庭鹿角庙壁
卢挚（元代）

雨晴云散，满江明月。风微浪息，扁舟一叶。半夜心，三生梦，万里别，闷倚篷窗睡些。
大龙山五咏用家君所和胡别驾韵 其五 汤炉
洪适（宋代）

蟹眼候松风，云腴挟霜月。炉下岂常炎，灰飞即烟灭。
题侍郎秋江捕鱼图
张翥（元代）

秋江水多鱼唯唯，海风驱潮葭菼靡。轻舠竞载罛网出，欲向中菼截鲂鲤。

巨鳞有神不可获，腾踏波涛脱泥滓。最怜濡沫笭箵间，小白针头尖如指。

钓璜渭叟晚终遇，西塞玄真徵不起。若人自是隐者徒，岂比沙岛渔蛮子。

高髯能画得玄理，涂抹山川游戏耳。千岩万壑堆白云，稍看人家乔木底。

眼中之景何所似，富春泽畔鸬鹚里。两台萧瑟秋风高，脚底滩声荡清泚。

我当扁舟冲雁过，彷佛厓根旧曾舣。自知世外渔者村，只合投竿老烟水。

巨缁未办五十犗，草屩捞虾从此始。
登表海楼
范仲淹（宋代）

一带林峦秀复奇，每来凭槛即开眉。
好山深会诗人意，留得夕阳无限时。
蝉
徐照（宋代）

叶落无蝉在，又随林叶生。
不离荒苑处，偏感异乡情。
幽韵松风合，枵肠竹露清。
无端溪鸟逐，飞落地中行。
书事
周绪（宋代）

北客乐驰驱，髀肉浑不生。
轻风入马蹄，一瞬万里平。
朝发长安都，暮抵受降城。
阴山闻鬼哭，征人昼夜行。
黄尘虽染衣，紫翠堪夺睛。
男儿平生游，壮志多屡惊。
刑楚岂不佳，舟楫非吾情。
休夸鱼稻乡，莫恋烟波清。
幸能脱毛锥，侧听匣中鸣。
程广文先生德甫博学能文章用睚眦去其官郁郁不乐将北游淮楚以纾其志赋此壮之 其二
王世贞（明代）

我遇伯休父，人称行秘书。宦游终不达，留滞竟何如。

霜色淮阴钓，寒云孔氏车。不须论束帛，一饭莫教虚。
洞庭秋四首 其四
韦骧（宋代）

洞庭秋夕爽，皎月莹长空。颢气重湖接，清光四望通。

楼开云母扇，人在水晶宫。胜绝无穷景，萧条万古同。
自颍昌归任况之有诗次其韵
苏过（宋代）

暂抛彭泽故园归，趁见春山笋蕨齐。不谓简书诚可畏，便寻渔钓欲重携。

故人念我勤车马，走笔题诗寄象犀。欲遣长须无以报，太牢滋味愧羹藜。
送聪首座兼简陈寺丞
释咸杰（宋代）

十载相从话岁寒，刀山剑树惯跻攀。
风云会合机轮转，行看知音笑展颜。
东阳光化士乞颂
释慧远（宋代）

古殿烧残不记年，冷光相射斗牛寒。
投机会有挥斤手，碧瓦朱甍翠插天。
鞔法鼓求颂
释崇岳（宋代）

内空外空内外空，一声才举迅雷风。
流通佛法无多子，千古灵山灵象雄。
奉酬刘令见怀
华镇（宋代）

世路差池懒自嗟，眼前随分过年华。山中寻药援青嶂，海上将年踏浅沙。

怀旧爱君交态厚，题诗寄我素封斜。争知节物随人冷，十月东篱未有花。
璧月堂（小重山）
贺铸（宋代）

梦草池南璧月堂。绿阴深蔽日，啭鹂黄。淡蛾轻鬓似宜妆。歌扇小，烟雨画潇湘。

薄晚具兰汤。雪肌英粉腻，更生香。簟纹如水竟檀床。雕枕并，得意两鸳鸯。
二十一日同韩持国陈和叔骐骥院遇雪往李廷老
梅尧臣（宋代）

雪游如梨园，风撼梨花落。
骅骝骧首时，杳杳闻天乐。
楼观何参差，仙居倚寥廓。
群朋思饮酒，饮举北斗杓。
公子邀以归，跃马度城郭。
鹄毳拂轻裘，蛟珠乱疏箔。
少年气若虹，屡起鄱阳谑。
壮语士胆开，狂诃僮指愕。
间或美笑言，又或跪酬酢。
或如猿狙跳，或类虎豹攫。
或廋秦客辞，或纵灌夫恶。
杯盂或迁掷，履舄或搀错。
稍看云容披，斜漏日光薄。
驭仆整辔衔，庖人困羹臛。
还家历南市，灯烛已煜爚。
入门见妻孥，未暇问何若。
刘侯据相招，登堂罗绰约。
往往奏清歌，时时更大噱。
江翁唱渭城，嘹唳华亭鹤。
半夜蜘蛛喜，微然见无著。
主人倍欢欣，劝客如倾壑。
我时已大醉，盏至不解却。
还思一日喧，静坐无适莫。
书作异时谈，竹林何愧怍。
题萧梅初旧所藏钱塘王畿图二首 其二
郑思肖（宋代）

抚膺唁国问苍苍，郭唶声中喜气昌。偷报故都忠义士，赵家天下又南阳。
观子重钟隐鸡鹰图就借传本画乃文康旧物
李之仪（宋代）

千年老木根半拔，叉牙枯枝斗金铁。苍鹰见鸡岂复舍，伺隙必拿将雷掣。

鸡知不免怖且死，铜觜窥鹰反噪聒。阴风惨惨天为改，杀气凭陵欲翻海。

画工已證三昧因，造化精神智能采。江南山水多异人，遁迹往往随风尘。

等閒应现非一化，流落终为绝世珍。王公盛德天下归，想见乾兴天圣时。

进贤退佞乃所嗜，不使异趣侵毫釐。喻公为鹰固不可，排击奸邪力尤果。

开图凛凛毛发惊，滞蔚顿摅如破锁。公孙胜致有馀风，十年净土常相同。

拟借传摹应见从，意欲因画时见公。
诗三百三首 其九十九
寒山（唐代）

蹭蹬诸贫士，饥寒成至极。闲居好作诗，札札用心力。

贱他言孰采，劝君休叹息。题安糊䴵上，乞狗也不吃。
中秋雨宿古月流新独对有感作秋月篇
郭之奇（明代）

中秋雨洗月如玉，玉露还将寒兔浴。万载冰轮物外悬，九霄清兔谁相束。

太虚仙子御风行，剪雾裁云那敢触。流华掩映落人间，轻鲜若霜迷远瞩。

高凉征客意有馀，倚棂独坐思断续。未许金樽照月浮，虚劳霓羽动秋曲。

婵娟久对色如银，桂子微摇空似绿。月趁秋来秋载月，开颜写素为余告。

了然不觉沁心魂，秋月于人俱有欲。秋愿光辉月愿明，人愿秋月光明足。

千年永继八衢灯，四海同瞻不夜烛。
谕怀
白居易（唐代）

黑头日已白，白面日已黑。人生未死间，变化何终极。

常言在己者，莫若形与色。一朝改变来，止遏不能得。

况彼身外事，悠悠通与塞。
老叹
陆游（宋代）

百年逝不留，万事本难料。
夜行钟漏迫，但取贤达笑。
颇疑功名事，造物付年少。
归休莫问人，晓镜勤自照。
入岨寻洗耳庵二首 其一
区怀瑞（明代）

紫尘扰扰候峣关，轺客留书也不閒。纵有曲沮堪洗耳，未应充隐许由山。
南园观梅
陆游（宋代）

小岭清陂寂寞中，绿樽岁晚与君同。
高标赖有诗人识，绝艳真穷造物工。
正喜参差横夜月，又惊零落付春风。
老谙世事宁多叹，身自人间一转蓬。
致中手谈见知胡漳州而奇仲未有定论
刘子翚（宋代）

了无胜负著胸中，三百枯棋破老慵。云陈春收花脱树，雹声夜碎月衔峰。

危机每惮张颐虎，窘步休誇独眼龙。无复漳州赏新妙，只应公论付吾宗。
寻菊花潭主人不遇
孟浩然（唐代）

行至菊花潭，村西日已斜。
主人登高去，鸡犬空在家。
水龙吟·旧游曾记当年
石孝友（宋代）

旧游曾记当年，凤城雨露开晴昼。端门发钥，御炉烟暗，宫花影覆。帝念民劳，俾乘轺传，暂临牛斗。散阳和四照，春光万井，来小试、调元手。职业才华竞秀。汉廷臣、无出其右。九重眷倚，频虚槐鼎，争迎衮绣。爽气西山，绿波南浦，酿成芳酒。趁锋车未到，霞觞共祝，百千长寿。
李花
李流谦（宋代）

春寒怪底一分加。元是东君雪作花。
已后残梅矜夜魄，强随飞作舞朝霞。
霜葩荐斚何人共，碧实堆盘尽客夸。
为汝玄然庆有意，骚人端是感年华。
失题九首 其七
李之仪（宋代）

映月西湖漾鸭头，堕红飘碧正飞浮。逢师来自日边路，如我遂归江上州。

嵩岭异花开未遍，洛川新燕语方柔。经行须作半年计，归去当知难再求。
舟中昼寝同官陈尉见过从人不报起来以诗谢之
华镇（宋代）

懒将心绪逐波流，攲枕蓬窗万虑休。贪逐化人游帝阙，不知梅福过扁舟。
送李倍巡官归永乐旧居
薛能（唐代）

羡君归去五峰前，往往星河实见仙。麦垄夏枯成废地，

枣枝秋见近高天。山泉饮犊流多变，村酒经蚕味可怜。

曾约道门终老住，步虚声里寄闲眠。
先天易吟三十首
方回（元代）

舜禹昔禅位，曾将易问蓍。
即知重八卦，已自伏羲时。
千里之马
战国策（两汉）

古之君人，有以千金求千里马者，三年不能得。涓人言于君曰：“请求之。”君遣之，三月得千里马。马已死，买其骨五百金，反以报君。君大怒曰：“所求者生马，安事死马而捐五百金！”涓人对曰：“死马且买之五百金，况生马乎？天下必以王为能市马，马今至矣！”于是不能期年，千里之马至者三。
与诸公送陈郎将归衡阳
李白（唐代）

衡山苍苍入紫冥，下看南极老人星。
回飙吹散五峰雪，往往飞花落洞庭。
气清岳秀有如此，郎将一家拖金紫。
门前食客乱浮云，世人皆比孟尝君。
江上送行无白璧，临歧惆怅若为分。
次韵王待制读东坡诗兼述韩欧之美一首
喻良能（宋代）

文章端与时高下，列国有风周有雅。
建安气质混不伤，齐梁纷纷堪斗量。
先唐诗人子韩子，落笔洗空千古士。
篇章杼轴自己出，正派犹能传六一。
作诗馀事真诗仙，骑麟被发何翩然。
韵宽泛押入傍近，窄韵宜搜期押尽。
钩章棘句未多郊，古讽新题宁数稹。
五季诗流喜穿凿，蝉噪蛙鸣嗟众作。
皇朝天人欧与苏，星凤初见人惊呼。
醉翁句法到胜处。纡馀条畅今古无。
铺张扬厉词藻挟，雅称金泥兼玉检。
一篇妙绝庐山高，几首清新写郁陶。
造化机缄富状汇，岂独文星南斗避。
如何妄评味短长，自古群儿喜嘲议。
雪堂羁穷如牧之，得非天欲昌其诗。
平生古律三千首，无愧清风白雪词。
才如太白更无敌，文似子长兼爱奇。
江西宗派不足进，自郐以下曾无讥。
流传海内皆珠玉，到处逢人俱愿学。
不须酬唱说西崑，宋有欧苏唐有韩。
二文邈乎其杖几，一编且诵苏夫子。
显庵许转觅红蕉未至绝句奉简
许及之（宋代）

境中曾见画，雪里故依然。展尽衷惟赤，须输九万笺。
江亭赠别
马戴（唐代）

长亭晚送君，秋色渡江濆。衰柳风难定，寒涛雪不分。

猿声离楚峡，帆影入湘云。独泛扁舟夜，山钟可卧闻。
白头
曹必进（清代）

深山跳虎水吟龙，道是风云总易从。屠狗短歌同激烈，将军长易恕疏慵。

南临闽海烟迷峤，西走秦川雪满峰。三十年光转眼过，白头犹作一书佣。
感旧绝句
陆游（宋代）

南市夜夜上元灯，西邻日日是清明。
青毡犊车碾花去，黄金马鞭穿柳行。
题李伯时画船子和尚 其一
王安中（宋代）

等个鱼儿久未逢，满船明月一丝风。离钩三寸谁开口，打落掀天白浪中。
秋宵辞
白玉蟾（宋代）

秋色何凄凄，奈此可怜宵。
银河望不极，万籁凉萧萧。
云花远缥望，月影寒寂寥。
一雁蹲沧洲，群萤飞断桥。
仰盼苍松枝，黯然不自聊。
赵主奉得易帅所书敬斋二字
韩淲（宋代）

闲身八桂复清湘，邂逅犹于敬不忘。写作斋名君记取，他时拈出话尤长。
千秋阁四首为司马汪公赋阁在千秋里中 其二
胡应麟（明代）

缥缈飞楼大谷傍，雕题遥接海云长。中原雪色高黄阜，太乙星精下紫阳。

五柳庄前蓬作户，百花潭上草为堂。却思香案紬书日，十二楼头侍玉皇。
郭惠叔双封堂
王寂（南北朝）

渊源忠孝出汾阳，天子嘉之畀宠光。素发迎将两翁媪，彩衣罗拜几郎娘。

传看瑞草文犀轴，笑捧金花古锦囊。我亦同君预荣幸，追怀风树涕淋浪。
朱令招作社献
杜耒（宋代）

闲官得趁宰官行，农务村村早办耕。
燕子知时还记旧，社公合雨却成晴。
登坛饮福虽无称，割肉怀归似有情。
宿露尽披山历历，卖花人起欲天明。
苦雨
陆文圭（元代）

积雨能令朱夏寒，少曾见日上三竿。
风吹沧海俄然立，水演银河透底乾。
谁产好心来拯溺，姑留老眼去观润。
蛙声只在墙根草，欲怪泥龙不久蟠。
城南杂咏二十首·琮琤谷
张栻（宋代）

幽谷竹成阴，悬流着石清。
不妨风月夕，来此听琮琤。
吊蒋弋阳
赵汝回（宋代）

悲风急雨柳塘寒，卮酒篇诗哭肖韩。长记湖西访梅日，独于船上取琴弹。

弋阳百姓私营庙，紫府无人别拟官。墓陇从教长新草，双凫何处只空棺。
金虎白龙诗 其七
张果（唐代）

明明五运自推寻，汞中铅中理最深。铅汞既知人世有，坚须穷道莫沉吟。
刘白亭求荐馆旗下诗以语之
梁以壮（明代）

文章无力慰妻儿，何莫调兮入一旗。纵使未能通宦籍，不须还乞作人师。

穷搜万物神为怒，痛哭千秋世亦疑。收拾聪明学痴拙，从来愚福老方知。
戏简林子长
虞俦（宋代）

崇桃积李巧争新，红胜臙脂白胜银。
车骑每劳莺命唤，药栏聊伴蝶游巡。
何须歌舞留连夜，漫与诗篇慰藉春。
珍重海棠烦问讯，肯教空谷老佳人。
赠别崔五
白居易（唐代）

朝送南去客，暮迎北来宾。孰云当大路，少遇心所亲。

劳者念息肩，热者思濯身。何如愁独日，忽见平生人。

平生已不浅，是日重殷勤。问从何处来，及此江亭春。

江天春多阴，夜月隔重云。移尊树间饮，灯照花纷纷。

一会不易得，馀事何足云。明旦又分手，今夕且欢忻。
长生蘋
韩琦（宋代）

奇种定仙草，长生晋水蘋。采芳曾著咏，荐洁可供神。

万卉衰何速，三冬色自新。大年如欲较，吾岂愧庄椿。
如梦令 寄外子客馆
陆惠（清代）

正苦花深雾重。密字衔来青凤。一字一明珠，照彻心心俱痛。

如梦。如梦。梦里将愁细种。
潇湘神
刘禹锡（唐代）

湘水流，湘水流，九疑云物至今愁。
若问二妃何处所，零陵芳草露中秋。
斑竹枝，斑竹枝，泪痕点点寄相思。
楚客欲听瑶瑟怨，潇湘深夜月明时。
酬丘光庭
罗隐（唐代）

正月十一日书札，五月十六日到来。柳吟秦望咫尺地，

鲤鱼何到闲裴回。故人情意未疏索，次第序述眉眼开。

上言二年隔烟水，下有数幅真琼瑰。行吟坐读口不倦，

瀑泉激射琅玕摧。壁池兰蕙日已老，村酒蘸甲时几杯。

鹤龄鸿算不复见，雨后蓑笠空莓苔。自从黄寇扰中土，

人心波荡犹未回。道殷合眼拜九列，张濬掉舌升三台。

朝廷济济百揆序，宁将对面容奸回。祸生有基妖有渐，

翠华西幸蒙尘埃。三川梗塞两河闭，大明宫殿生蒿莱。

懦夫早岁不量力，策蹇仰北高崔嵬。千门万户扃锁密，

良匠不肯雕散材。君今得意尚如此，况我麋鹿悠悠哉！

荣衰贵贱目所睹，莫嫌头白黄金台。
余太史伯祥序小集以子美同称戏作解嘲
欧大任（明代）

拾遗风力海鹏抟，敢借工曹附羽翰。独有为郎囊屡空，学君留得一钱看。
简孔别驾游禹门用谢太守韵二首 其一
薛瑄（明代）

别驾乘春访胜游，禹门佳处重迟留。两边翠璧连天起，三级银河入海流。

变化岂无神异物，往来应有济川舟。遥遥明德人知否，地辟天成几万秋。
七忆 其七 忆闽中
张翥（元代）

漫漫涨海际天涯，万里曾乘使者槎。梓泽重寻仙客洞，草堂频醉故侯家。

人多熟酒烧红叶，市有生蛮卖象牙。安得梦中真化蝶，翩然飞上刺桐花。
过虞美人墓
潘柽（宋代）

樽前一曲奈何歌，千古英雄恨不磨。
女子在军今莫问，君王愎谏向来多。
最怜秋雨添狐穴，谁与春醪酹棘窠。
一朽何须论异域，寄声青冢太媕婀。
夜归舟中作
陆游（宋代）

意薄杨修唤小儿，孤舟自笑发成丝。
放开痴腹无非梦，拈起幽怀总是诗。
霜下忽惊桐叶尽，滩生更觉水声奇。
余年那恨驱黄犊，除却为农百不宜。
次韵久雨
方岳（宋代）

老我不解事，束书别溪堂。
宁知十日雨，换此两鬓霜。
苔滑螾争席，云蒸蜗篆梁。
移床夜避湿，仰见天隙光。
长安亦何好，肯堕声利场。
人情爱吾庐，对此良自伤。
蚤知一官误，悔不三迳藏。
沙觜竹万个，屋头木千寻。
晴当相与屐，雨亦可以觞。
毋令{上圭下黾}黾曹，张王喧我傍。
贞溪初夏（六首）
邵亨贞（元代）

楝花风起漾微波，野渡舟轻客自过。
沙上儿童临水立，戏将萍藻饲黄鹅。
白云洞 其一
员兴宗（宋代）

我有孤心寓白云，白云起处自心亲。白衣苍狗今休问，且伴研朱点易人。
留别孙俊民姚公茂
宋九嘉（金朝）

草根残日射离觞，主席风生热肺肠。此去兜零红照夜，输君吹笛傍糟床。
香涧老衲示似玉林首介极道竹溪宴月之乐玉林
史弥宁（宋代）

长松翠竹拱晴波，不饮其如月色何。
珍重阿连能好事，高轩携酒夜深过。
西江月 赠赵提学酒 强村业书本樵庵乐府
刘因（元代）

买得鸡泉新酿，病中无容同斟。遣人持送旅窝深。呼取毛翁共饮。少个散花天女，维摩憔悴难禁。安排走马杏花阴。咫尺春风似锦。
水浅舟滞解闷十绝
郑獬（宋代）

斗城缥缈浮云里，归路陂陀碧草斜。
北极已看龙虎气，神州渐近帝王家。
谒李白墓
曾巩（宋代）

世间遗草三千首，林下荒坟二百年。信矣辉光争日月，依然精爽动山川。

曾无近属持门户，空有乡人拂几筵。顾我自惭才力薄，欲将何物吊前贤？
不寐十首
方回（元代）

涉世形容悴，违时嗜如偏。
偶犹身未死，岂为己无眠。
道丧文趋刻，谈高学类禅。
申生真毙犬，望帝竟啼鹃。
送时漕大卿淮四检法
崔与之（宋代）

越山辉映绣衣鲜，屈指重来是几年。
濡辔按行方易地，追锋趣召已朝天。
步趋接武星辰上，献纳依光日月边。
到得中流须砥柱，功名事业要双全。
韩升之主簿惠示襄阳杂咏诗淳深高古吟讽不置辄用最后书怀赠彦履韵以释其意
饶节（宋代）

刮磨习气如洗爵，惟馀好古情未薄。向来诗轴入松门，便对屠门先大嚼。

吾侪事业如石田，笔墨魔人妨夜眠。如公万卷瘖不吐，使者旁午谁见怜。

方今神武拓疆土，超擢贤才固其所。莫叹簿书官禄微，黄钟大吕生一黍。
又代挽
陈深（宋代）

壮岁名登进士科，青云直上趁鸣珂。
子真遐举神仙隐，玄晏闲居制作多。
空掩高斋藏漫藁，竟无良药起沉疴。
诸郎毁瘠术衰切，为报门人废蓼莪。
春草碧·故人胸次藏三略
钱应庚（元代）

故人胸次藏三略。鸥鹭小溪边，重寻约。千门兵火萧条，回首华亭有归鹤。城郭是耶非，伤前昨。相逢谩说新诗，多君郢削。随分一枝安，甘依泊。书囊再睹雄文，帷幄忠言似良药。携手问何时，承平乐。
西斋夜思
宋祁（宋代）

萧宇斋空夜景深，长康勉力效长吟。
池风过处琴遗韵，墙月斜时树倒阴。
几隐原灰同木槁，书繙故纲有鱼侵。
漏壶渐促星榆转，独背篝灯拥薄衾。
长相思（潮沟在金陵上元之西·般涉调）
张先（宋代）

粉艳明。秋水盈。柳样纤柔花样轻。笑前双靥生。

寒江平。江橹鸣。谁道潮沟非远行。回头千里情。
李德秀致即席赋五言十韵用韵答之
魏了翁（宋代）

冬十有二月，朞三日六旬。
高怀局宇宙，良会惜参辰。
乘兴访安道，扣窗呼孔宾。
袭人薰蕙若，夺目烂犀珍。
风景乾吟笔，林花眩醉裀。
溪山逢旧识，水竹乐閒人。
岁签逡巡换，春炜次第新。
抚时嗟易失，涉道渺无因。
循物探天运，冥心观我身。
相期共无斁，不与迹同陈。
却入泗口
李绅（唐代）

洪河一派清淮接，堤草芦花万里秋。烟树寂寥分楚泽，

海云明灭满扬州。望深江汉连天远，思起乡闾满眼愁。

惆怅路岐真此处，夕阳西没水东流。
偈三首
释慧方（宋代）

沔水江头叫一声，此时方得契平生。
多年不识重相见，千圣同归一路行。
庆宫春 冬夜泊舟鸳湖有忆
厉鹗（清代）

倦柳惊鸦，澄湖低月，坠霜初度篷罅。摇落心情，交加魂梦，水天离思难写。

赋笺词笔，忆相见、秋娘淡雅。凄凉只在，学绣村边，晓钟敲罢。

可能负却西风，两桨来时，暮云凝乍。啼红唾碧，衫痕犹涴，尚记那回帘下。

怨人轻别，是才识、香囊分麝。孤鸿遥去，说与教知，酒醒今夜。
澄子亡缁衣
吕不韦（先秦）

宋有澄子者，亡缁衣，求之涂。见妇人衣缁衣，援而弗舍，欲取其衣，曰：“今者我亡缁衣。”

妇人曰：“公虽亡缁衣，此实吾所自为也。”

澄子曰：“子不如速与我衣。昔吾所亡者，纺缁也；今子之衣，禅缁也，以禅缁当纺缁,子岂不得哉？”
秋日燕邸咏怀十诗各系以题 其五 云日
郭之奇（明代）

虚室有閒阶，云日相深浅。推棂受光浮，倚榻注景转。

极兹瞬息情，节序互迎饯。默默感商飔，群动俱相勉。

百草畏芳移，诸禽欣毛毨。我亦时物中，未为天地选。

浮生欲三十，千虑难一展。樽酒与瓶粟，费世虽不腆。

明明古今事，已让诸人践。盈卷积玄文，虚言何足办。

屈伸大块间，如蚕方在茧。经纶不自繇，胸丝日几辫。
古意
吴少微（唐代）

洛阳芳树向春开，洛阳女儿平旦来。流车走马纷相催，

折芳瑶旦向曲台。曲台自有千万行，重花累叶间垂杨。

北林朝日镜明光，南国微风苏合香。可怜窈窕女，

不作邯郸娼。妙舞轻回拂长袖，高歌浩唱发清商。

歌终舞罢欢无极，乐往悲来长叹息。阳春白日不少留，

红荣碧树无颜色。碧树风花先春度，珠帘粉泽无人顾。

如何年少忽迟暮，坐见明月与白露。明月白露夜已寒，

香衣锦带空珊珊。今日阳春一妙曲，凤凰楼上与君弹。
幽踪 其二
孙原湘（清代）

漫把秋花较若何，祇应人月比姮娥。日华映面空脂粉，云叶裁衣厌绮罗。

骨秀未容粗领略，情高常苦费猜摩。今生幸不谐鸳牒，暂遇犹愁折福多。
和青县张树筠先生咏怀二首 其二
李奉璋（清代）

三津施诊著良名，针灸兼优术倍精。声色望闻无俗见，阴阳虚实得详情。

卅年却病皆神效，半世编书重卫生。久仰萱堂登上寿，一门孝悌振家声。
景修二十岁褒为乡举之首晚乃尉青田无不遇色
晁补之（宋代）

一尉三千五百里，昔人尝已叹沈英。
陆机文赋成童妙，梅福官资向老清。
尽说江山多胜事，且临风月慰高情。
它年见我长安道，货药无心更避名。
句
梁琼（唐代）

玉枕空流别后泪，罗衣已尽去时香。（《古意》）
衰疾
陆游（宋代）

衰疾犹能饭一箪，蓴丝菰首亦加餐。
旧叨刻印俄销印，老媿弹冠亟挂冠。
自怪嵇康如许嬾，人怜范叔不胜寒。
得钱剩买青芒屦，采药名山兴未阑。
游溪待月
皎然（唐代）

溪色思泛月，沿洄欲未归。残灯逢水店，疏磬忆山扉。

夜浦鱼惊少，空林鹊绕稀。可中才望见，撩乱捣寒衣。
寄行肇上人
释文兆（宋代）

诗禅同所尚，邂逅在长安。
为客间相似，趋时懒一般。
分题秋阁迥，对坐夜堂寒。
未遂归山计,流年鬓已干。
赠广教主人 其二
陈造（宋代）

风雨破十九，可得闲馀步。画舫连千百，排拶堤侧树。

湖山堕空濛，于客信非助。前朝冒雨还，正为初日误。

今者乘兴往，不暇家治具。赏心有新惬，行计无旧沮。

香尘纷罗绮，隐服耐此污。莺花殊未厌，乌兔渠小住。

爱日拟秉烛，把酒先得句。上马一回首，前滩下白鹭。
颂古四十四首
释师范（宋代）

冲开碧落松千尺，截断红尘水一溪。
饱食高眠人不到，日从东出又沉西。
题英禅师
亚栖（唐代）

将知德行异寻常，每见持经在道场。

欲识用心精洁处，一瓶秋水一炉香。
颂古二十四首
释胜（宋代）

就身打劫壮吾曹，唤得贤侯智眼高，
忿色不知何处去，珠回玉转透云袍。
复次韵呈沅陵诸丈并怀在伯二首
赵蕃（宋代）

佳诗如隽永，余论敢雌黄。
幸甚官同府，怀哉居择乡。
江湖身固远，风月兴何长。
勿作湘累吊，行赓殿阁凉。
谢余子京骧惠诗
陈藻（宋代）

乃翁催我传春秋，乃我书成已合眸。
有子传家何可憾，夜深灯火问东周。
立春前後连日风雨
陆游（宋代）

河岸春生绿，斋扉雨送昏。
手钞书半淡，巾漉酒微浑。
饼饵连春日，歌呼近上元。
所嗟今夕梦，不在石帆村。
过真律师旧院
麹信陵（唐代）

寂然秋院闭秋光，过客闲来礼影堂。

坚冰销尽还成水，本自无形何足伤。
江梦孙二首 其二
薛季宣（宋代）

聿修去天长，元亮归彭泽。把版岂难能，趋庭且非昔。

古之尽心者，乐以所求获。云已废明民，宁当究安宅。

大舆辐可脱，无当卮何益。君子之所为，百世空陈迹。
琼州寄答何不偕 其三
岑徵（明代）

一封书寄到崖州，见说乘桴到此游。琼岛故人齐引领，碧云遥望海天秋。
梅
叶茵（宋代）

霜月相摩漏二更，书窗伴我一枝横。
自矜前辈持清白，妒紫妖红总后生。
北七寺
方信孺（宋代）

国清尊胜北山隅，证果报恩同一区。
地藏荒芜并报国，尚余悟性斗牛墟。
夏日即事
张九成（宋代）

阴阴庭院静无声，只有黄鹂绕树鸣。
午睡觉来何所见，玉炉风细碧烟横。
灯夕时在泗上五首 其三
朱松（宋代）

鸾驾翩翩驭晚风，积苏宫阙夜濛濛。明朝遣觅铁如意，应在凉州酒肆中。
太原公东园二首
唐时升（明代）

冉冉野花落，悠悠溪水香。
古藤缘树立，新竹共人长。
宿燕惊棋去，游蜂趁酒忙。
流连待明月，清露湿衣裳。
喜李彦深过聊城
元好问（金朝）

围城十月鬼为邻，异县相逢白发新。
恨我不如南去雁，羡君独是北归人。
言诗匡鼎功名薄，去国虞翻骨相屯。
老眼天公只如此，穷途无用说悲辛。
挽谢公王
方岳（宋代）

白鹿遗书山泽癯，归来花木尽堪娱。
功名之梦晦庵晦，礼乐其家迂叟迂。
雪屋一灯春夜半，竹山千古暮云孤。
雨寒愁绝兰亭禊，灵寿空余九老图。
和中书梁侍郎君臣庆会阁赐御筵诗
慕容彦逢（宋代）

巍巍层阁倚云开，阁上书从帝所来。率土士民瞻庆会，华筵樽俎幸参陪。

宸文正比天文丽，春力应随笔力回。主圣臣贤千载遇，欲形歌颂愧非才。
后重九舟过姑苏再泊葑门访周文学懋修夜集坐有善歌者即令歌懋修所制新词余醉憩斋头达旦登舟为别
胡应麟（明代）

乔木吴阊带浅莎，子云亭下即烟波。那知九日黄花艳，重听千秋白雪歌。

霜色乍侵罗袂冷，月光偏向玳筵多。亦知古寺寒山近，愁绝钟声夜半过。
题朝阳洞中
施枢（宋代）

一吸龙泉万虑清，更寻古洞入柴荆。
桃花落尽春无路，独许骑鸾上玉京。
仲夏子长招集西山绿树下，流连永日，各赋长句
陆瑞徵（清代）

雨过未骄宣子日，春归还剩舞雩风。心轻富贵游方外，死趁升平羡冢中。

但拟闲身侪鹿豕，莫将饶舌辨鱼龙。染裾山翠真堪揽，世事于今问牧童。
初成遗老斋待月轩藏书室三首其三藏书室
苏辙（宋代）

读书旧破十年功，老病茫然万卷空。
插架都将付诸子，闭关犹得养衰翁。
案头萤火从乾死，窗里飞蝇久未通。
自见老卢真面目，平生事业有无中。
过从伯麟书公旧宅有感
倪会（清代）

先子诸兄弟，惟公宿典型。论文推老辈，养志祝遐龄。

生饮孙山恨，终艰伯道丁。壮怀未中寿，此地讵堪经。
按滇南怀锦江旧业 其二
陈鼎（清代）

家住城南锦水堤，白沙翠竹绕柴扉。芭蕉叶底藏春色，荔子枝头带夕晖。

惆怅几回频入梦，寂寥千里但思归。不知我种门前柳，长大于今几尺围。
钱塘江
朱继芳（宋代）

极浦无高树，苍茫只远空。
潮来江水黑，日出海门红。
两岸东西浙，千帆来去风。
中原山色外，残梦逐归鸿。
昆山别张通参丈人
王世贞（明代）

风尘吹逆旅，天地老垂纶。共醉青山色，偏伤远道神。

离前多怯酒，乱后各怜身。欲作披襟话，秋霜鬓易新。
河传 咏隋堤
杨慎（明代）

东楚。南浦。隋堤游处。龙脑飞霙，明珠溅雨。彩女殿脚三千。

青娥吴绛仙。

梅黄雨细枫香老。江都好。忘却长安道。不堪回首，芳魂已断迷楼。

怨扬州。
偈颂一一二首 其一○八
释清远（宋代）

归根得旨复何论，洞口秦人半掩门。花落已随流水远，空留羃羃野云屯。
归来二首 其二
王永吉（明代）

万事不可道，苍茫剩此身。南山复谁在，秋鹤方自呻。

若问报韩者，徒为佐汉人。乞骸抱黄石，落落松花春。
广惜往日
谢翱（宋代）

汉有臣兮龚胜卒，噤不食兮十四日。今忍饥兮我复渴，道间关兮踰半月。

幸求死兮得死，苟不得兮无术。凤笙兮龙笛，燕群仙兮日将夕。

风吹衣兮佩萧瑟，骏龙兮寥天，行成兮缘毕。
湖州歌九十八首 其九十五
汪元量（宋代）

东宫雪里燕三宫，妃子殷勤把酒锺。
百十箜篌弹玉指，两行珠翠击金镛。
追和宝山昼睡
薛季宣（宋代）

浮生化国总轻尘，已自忘真那得真。无物从教尽空洞，可须容著许多人。
陪大司马游西湖
李焘（宋代）

今朝节钺下楼船，昨夜风涛已晏然。白鹤晴光摇锦席，朱明霁色入琼筵。

长桥候骑天中度，孤屿移舟镜里悬。司马壮游情不浅，风流应并长公传。
江南春
邹登龙（宋代）

玲珑楼阁江城晚，杨柳丝丝凝碧烟。
飞燕不归春满地，百花香里听啼鹃。
福寿院残碑
文徵明（明代）

秋风尘劫草离离，曾是前元福寿基。愿力未随文字灭，有人下马读残碑。
制药
饶节（宋代）

身如逆旅无非我，岂谓昌阳信引年。南北未能忘世故，药囊随处却安禅。

万金良药吾何用，九转丹砂世谩传。草木精华如可贳，未妨巾屦地行仙。
和内乡李师甫长官见寄 其二
邵雍（宋代）

岁丰时又康，为邑在南阳。不废吏民事，得游云水乡。

春输桃李艳，风荐蕙兰香。太守兼贤杰，且无奔走忙。
雨师雷神七首
佚名（隋代）

言言祠宫，爰考我礼。
维西有疊，维东有洗。
爰洁爰条，载荐其困。
神在何斯，匪远具迩。
题于丹徒蛟溪书屋〔逸事〕
刘基（明代）

去时三月三，来时九月九。半个鸡头一杯酒，乡亲情谊最长久。
端嘉杂诗二十首
刘克庄（宋代）

巩洛山川几过兵，汉家初遣使修陵。
可无神物呵豺虎，直护香烟到柏城。
闻韦驸马使君迁拜台州
长孙佐辅（唐代）

溟藩轸帝忧，见说初鸣驺。德胜祸先戢，情闲思自流。

蚕殷桑柘空，廪实雀鼠稠。谏虎昔赐骏，安人将问牛。

曾陪后乘光，共逐平津游。旌旆拥追赏，歌钟催献酬。

音徽一寂寥，贵贱双沉浮。北郭乏中崖，东方称上头。

跻山望百城，目尽增遐愁。海逼日月近，天高星汉秋。

无阶异渐鸿，有志惭驯鸥。终期促孤棹，暂访天台幽。
和何元章
郑刚中（宋代）

持此樽中酒，试共评韩柳。
高才鸣道奥，俱是希世有。
宗元失所依，论者微谓丑。
退这甘穷约，名字全不朽。
至今雌黄言，流落书生口。
大抵贵致远，成者未为首。
遑暇议古人，吾其御所守。
次韵廉夫登沮微亭二首
傅察（宋代）

蜗舍不容膝，烦歊局寝兴。
岂惟倦束带，絺绤犹云憎。
清微跨城角，窣兀疑疑冰。
深池暮黯黯，远岫朝棱棱。
往岁与申子，宾朋日云蒸。
遂令栋宇陋，顾眄流名称。
先生今诗伯，气欲青云凌。
锵然出佳句，椒兰布畦塍。
邀我避暑游，意重愧难胜。
何当酌沆瀣，神明自清澄，
嗟彼浮名者，此亭岂易升。
踟蹰恐后时，摄衣请先登。
光孝寺访奇峰上人
赵崇信（明代）

静爱沙门老岁华，河阳归客住山家。听来钟罢僧还定，缥缈钟声隔紫霞。
秋夜
苏舜钦（宋代）

新秋积雨后，夜闻蚯蚓声。似争络纬繁，不让蟋蟀清。

嗟尔微陋物，身与土壤并。藐然本无心，天时使之鸣。

空庭杂槁木，亦能感人情。老蛟蛰污泥，寂默不自惊。

一旦走霹雳，飞雨洗八纮。幽蟠孰可闻，自有济物诚。

岁若弗大旱，此志岂妄行。
短歌寄厉三叶十八七章 其四
姚燮（清代）

泽兰在阶蔫不华，墙头紫草含露芽。东风胡蝶飞飞斜，画梁燕子巢为家，愁人玩物愁无涯。

左手持钱右手酒，出门去看城南花。
继志堂为梁仲高题
邓林（宋代）

作室曾闻厥父基，肯堂肯构有佳儿。百年家事贻谋远，面回江佳入画奇。

兰玉荣春香满满，荆花宠日昼迟迟。门闾更效于公筑，驷马高车可预期。
三阁词 其一
徐照（宋代）

龚孔与丽华，迷昏竟宵昼。只知欢似前，岂知祸萌后。
钱郎中写真求赞
释正觉（宋代）

胜净明心，混融古今。
河汉之气清秋阔，牛斗之光寒夜深。
机清清兮锦梭吐绪，道绵绵兮玉线联针。
月漾珊瑚海，春回薝蔔林。
法法变通手段，尘尘出碍胸襟。
明镜谁嫌差别像，空山自答合同音。
陈子西投赠长句走笔次韵奉酬
张镃（宋代）

作诗我恨无新功，良田所积未始丰。
君侯保事有此癖，判却不始平生穷。
容台故人作书至，百篇古体缄幐中。
剪裁云雾閒孔翠，此尚人力夸天工。
请君直道当下语，莫拟世俗纷华虫。
古人规绳亦谢去，岂不自己光圆融。
大千沙界大千海，置之足上千天宫。
到头只是旧时我，不妨自就声律笼。
若能言下便领得，老夫衣钵当传公。
颂古二十六首
释嗣宗（宋代）

石里藏金谁辨别，游人但见藓痕斑。
却被石人窥得破，铁船载入洞庭山。
月华清·八月十二夜月 其一
黄之隽（清代）

将近秋分，曾交中浣，眼光先在天际。印出蟾痕，略欠三分圆意。

想素娥、渐酿清辉，把六六、时光初试。相对。恰金钗遍数，玉栏全倚。

尽费纤阿心计。就弦望中间，算来匀配。报汝团圞，祇遇两三日内，未放开、捣兔瑶宫，尚羞涩、跨鸾仙子。

晴霁。有风流裙屐，冶游才起。
秋晚题湖城驿池上亭
刘禹锡（唐代）

秋次池上馆，林塘照南荣。尘衣纷未解，幽思浩已盈。

风莲坠故萼，露菊含晚英。恨为一夕客，愁听晨鸡鸣。
江城子·孤山竹阁送述古
苏轼（宋代）

翠蛾羞黛怯人看。掩霜纨，泪偷弹。且尽一尊，收泪唱《阳关》。漫道帝城天样远，天易见，见君难。
画堂新构近孤山。曲栏干，为谁安？飞絮落花，春色属明年。欲棹小舟寻旧事，无处问，水连天。
重湖夜月
饶鲁（宋代）

昔闻放翁歌镜湖，船毛有酒船头书。
又闻鉴湖赐贺老，剡川一曲春风好。
番阳之东有重湖，风光与此真不殊。
澄波湛湛秋莹洁，碧月一片沈冰壶。
彩舟荡漾摇画桨。上下天光映虚幌。
踏歌捶鼓乐者谁，武陵樵客来湖上。
赋诗横槊何英雄，气概或夸前两翁。
我思此景劳梦寐，东望咄咄徒书空。
自归耕篆畦见村妇有摘茶车水卖鱼汲水行馌寄
舒岳祥（宋代）

卖菜深村妇，休嗟所获微。
芜菁胜乳滑，莱菔似羔肥。
橐里腰钱去，街头买肉归。
种蔬胜种稻，得米不忧饥。
初秋同贾子贞监丞过内苑四首 其一
周伯琦（元代）

五色云中耸翠峦，千岩琪树洞门寒。金银宫阙青冥上，白昼还疑长羽翰。
题六一东坡像
晁说之（宋代）

眉山凝间气，渤海识兹人。
一代执鞭士，千秋折角巾。
高趋周室辅，平处汉廷臣。
白首齐明易，鸿钧异抚辰。
参差非所叹，契阔自如神。
不念乞灵者，翩然驾白麟。
临江仙（明远楼）
曹冠（宋代）

三洞烟霞多胜致，壶中别有登临。白鸥飞处晚云深。群峰罗户牖，空翠入衣襟。

分得双溪楼上景，四时住趣供吟。浩歌鲸饮酒频斟。莺花休恨别，风月是知音。
寓天台水南四首
林宪（宋代）

怀古不知寒，洗心忘百忧。
怡然方寸地，得与贤圣游。
南涧兮泉甘，北山兮云幽。
彼纷兮何之，兹盘兮吾留。
恭挽钦圣宪肃皇太后二首 其二
毕仲游（宋代）

嗣圣当天日，权宜道不居。力明当辟事，豫下撤帘书。

备物端门远，神游武帐虚。不知任与姒，较德定何如。
自安仁至豫章途中杂兴十九首
赵蕃（宋代）

提封俱是太平人，尔辈何缘独苦辛。
见说穷南有蛮蜑，直疑于此是比邻。
寄括苍李察院
柴元彪（宋代）

武夷山下棹归舠，九曲萦纡涨碧桃。
两字功名如草芥，十年身碧付蓬蒿。
广陵古调知音少，柯洞残棋不著高。
今日孤忠在何许，挑灯自读楚人骚。
和张可投诗十首
王洋（宋代）

小试成均书一封，女娲五采不言功。
青云事业期它日，觞豆规模是小忠。
次韵范石湖田园杂兴诗六十首 秋日十二首之六 其四十二
凌云翰（元代）

雨后晴空碧四垂，斜阳却与乱山宜。怪来举目浑无碍，正是秋风落叶时。
和柯提举寄诗 其二
何梦桂（宋代）

倚遍层楼数曙星，鹧鸪声里暗惊春。开元耆旧今无几，怕听尊前唱永新。
仲春少雨
黎瞻（明代）

客岁苦多雨，今春时反无。未看东有作，犹见草如铺。

病人悲时序，囊空惜客途。亲朋不捐弃，折简屡招呼。
寄信道
陈与义（宋代）

衡山未见意如飞，浩荡风帆不可期。
却忆府中三语掾，空吟江上四愁诗。
高滩落日光零乱，远岸丛梅雪陆离。
剩欲平分持寄子，白头才尽只成悲。
次韵奉答冯远猷
周紫芝（宋代）

翩翩绮纨子，粲粲洁衣服。朱门酒肉臭，不饱膏粱腹。

凄迷百草中，得比兰与玉。手持白瑶琴，欲鼓朱弦曲。

閟兹清庙音，未易可流俗。名家千里驹，历块步巳独。

妙年振华镳，肯折盐车轴。中原暗风尘，国步日窘促。

勒铭树高勋，要是一夔足。期君乃如此，使我安小筑。
露筋娘子诗
王彝（明代）

淮城小如盖，僻在湖草边。萧条城下路，昔有两婵娟。

秋姿艳明城，相携良可怜。小姑泣向嫂，薄暮惨墟烟。

炎天值暑溽，一望白水田。䆉稏杂稂莠，远与蒲荷连。

落日带沙岸，满耳雷阗阗。彷徨自相吊，所惜在青年。

依稀双影长，顾见返照前。修途行旅尽，惆怅不能还。

夏蚊喧且起，着面剧霜鹯。囊空无帷帐，奈此万嘴穿。

前村有鸡犬，灯火见归船。茅茨出丛薄，隐约四五椽。

匪无有帷子，叩门聊息肩。嫂云得相依，小姑泪溅溅。

冰肌与玉体，忍萎一夕眠。风生翠木下，兀兀坐为禅。

囋肤攒利镞，洒血乱幽泉。平生弱女子，苦当鸡肋拳。

肉尽志终定，柔筋露蜿蜒。森然出天巧，工岂人力镌。

含笑化为鬼，摄衣上云軿。素娥共蟾窟，错落诸星躔。

天孙下机处，一时成俗缘。何如作贞鬼，心不愧青天。

终为甓社珠，与城斗春妍。千年露筋碑，野水流涓涓。

崇祠闯水裔，蛛丝荣几筵。明妆俨如生，彷佛步湖莲。

神柳剥将枯，独有心中坚。垂条自婀娜，不受恶藤缠。

年年臈雪后，叶绽翠眉鲜。乡人枌榆社，日有牛羊牵。

惟闻繂縩响，纸伞撒金钱。神往女巫下，妙舞特蹁跹。

车旗飒灵雨，箫鼓咽秋蝉。祗愁神返驾，不得此周旋。

焄蒿古时魂，犹说草中钿。归来不见嫂，远道正绵绵。

嫂面有粪土，长淮终不湔。分明小姑面，留与后人传。

米生性好古，书字无半千。至今纚牲石，苔藓滋蜗涎。

碑言天地间，阴阳互推迁。阳类况君子，小人阴类偏。

五行有正位，变化岁功全。云胡值庞杂，交处荐成愆。

乱贼所禀性，狐媚最便嬛。潜如虮与虱，动乃百足蚿。

奄忽为魍魉，鬼箭脱神弦。赤手卖天下，性命徒少延。

阳阳服兖黼，班域在圣贤。妇女尚知赧，奈何欺八埏。

明虽未即察，阴谴固昭然。惟余泽国女，白骨寄荒阡。

姓名何必显，有此大义悬。清风起懦夫，未让夷齐专。

争欲楚人些，斯囝日星宣。我观碑上字，满纸秋沦涟。

共姜赋柏舟，名芳删后编。春秋伟宋姬，身与火蛾煎。

后来有此碑，砫石当奔川。隔江望高陲，野水惟鵻鸢。

忧来忽盈把，写此露筋篇。
陈晋江以壬戌四月上浣宴同僚于二公亭
黄公度（宋代）

百年遗址俯郊坰，十里苍波带古亭。
隔岸楼台春去远，满湖烟雨酒微醒。
苔碑缺落庭松老，野鸟去来汀草青。
风物不殊天竺路，扁舟仿佛旧曾经。
寄题陈同甫抱膝亭
陈傅良（宋代）

稻粱不难谋，轩冕亦易得。
胡为抱膝翁，恻恻复恻恻。
秋风堕碧梧，凤鸟去无迹。
愁吟草际蛩，儿女泪盈臆。
忽然一长啸，孤响起空寂。
令人识雅颂，一唱三叹息。
室庐在路傍，耕凿在民籍。
行人听笑语，稚子共眠食。
读书果何罪，须发又半白。
此意太劳劳，此身长抑抑。
抱膝且不可，出门更何适。
但勿问门外，蓬蒿若干尺。
石泉操
林弼（明代）

白石凿凿兮清泉泠泠。可洗吾耳兮可濯吾缨。援吾琴兮发希声。

玉琳琅兮金琮琤。泉有鱼兮龙出听。嗟若人兮耳厌秦筝。

石泉曲兮邈千古情。
东山三题 其二 现月亭
黄裳（宋代）

一月灭私照，万水生馀光。成道果有性，应物元无方。

对景妄想断，凭高清夜长。超然养源士，岂徒爱潇湘。
出宿环碧
刘克庄（宋代）

逐客挑包水榭中，忽闻乾鹊噪东风。
若非闽峤安书至，即是襄州吉语通。
光口夜雨
杨万里（宋代）

峡江清空峡雨急，寒潇夜半萧潇发。
玻璃盆面跳万珠，一颗一潇清入骨。
梦中搔首起来听，听来听去到天明。
一生听雨今头白，不识春江夜雨潇。
拍阑干 过蝶庵书事
陈维崧（清代）

沈吟槛外，分明有个人儿在。隔著软帘闻细欬。转过屏间，做就生疏态。

夜来曾否春酲害。底事无言，只撚箜篌带。晓寒佯脱红绵耐。

检出香词，细觅檀奴解。嗔人暗把风情卖。嚼烂花笺，碎向粉墙抛洒。
偈颂二十九首 其十七
释清了（宋代）

雨洗摩尼增秀色，全身不昧一丝头。灵源倾泻无闲歇，添得滁山水逆流。
野田行　[一作于鹄诗]
李益（唐代）

日没出古城，野田何茫茫。寒狐啸青冢，鬼火烧白杨。
昔人未为泉下客，行到此中曾断肠。
残腊独出二首
苏轼（宋代）

幽寻本无事，独往意自长。
钓鱼丰乐桥，采杞逍遥堂。
罗浮春欲动，云日有清光。
处处野梅开，家家腊酒香。
路逢眇道士，疑是左元放。
我欲従之语，恐复化为羊。
江边偶微行，诘曲背城市。
平湖春草合，步到栖禅寺。
堂空不见人，老稚掩关睡。
所营在一食，食已宁复事。
客来岂无得，施子净扫地。
风松独不静，送我作鼓吹。
买笺纸
宋伯仁（宋代）

丁宁黄帽入苏州，吉利桥边泊小舟。
买得吴笺才可去，诗成免得向人求。
用赠朴翁旧韵二诗送徐南卿南归
陈造（宋代）

飞鹏尺鷃计穷通，今古幽人一笑中。
等是劳生浮大块，谁能诡遇诧良工。
书堪引睡聊遮眼，酒可祛愁胜作公。
此意平章有同社，绝怜相望马牛风。
寄题喻叔奇国傅郎中园亭二十六咏清浅池
杨万里（宋代）

横枝直下是清池，花映清池水映枝。
知是君描和靖句，不知和靖寄君诗。
祭九鼎十二首 其三 亚、终献用《文安》。
郊庙朝会歌辞（宋代）

工祝致辞，黄流协鬯。爰登清歌，载期神享。噫予诚心，精禋是虔。

嘉予陈祀，丰盈豆笾。
初秋寄友
安夏（明代）

年年秋水碧连天，望断枫江钓雪船。彭泽柳丝疏野岸，邵平瓜蔓冷湖田。

谋生计拙重怜病，排闷诗多或废眠。牢落故人空入梦，岂徒双鬓转萧然。
郡中冬夜闻蛩
姚合（唐代）

秋蛩声尚在，切切起苍苔。久是忘情者，今还有事来。

微霜风稍静，圆月雾初开。此思谁能遣，应须执酒杯。
叠韵酬尹莘农
吴登鸿（清代）

除却钩衣草不栽，任凭浓绿障飞埃。湖山秀发珠帘卷，丝管啁啾画舫开。

仅有奇书堪纵目，未妨仙侣共衔杯。四天风紧寒侵袂，贪过溪桥看早梅。
送柴伯通归衢梁
黄裳（宋代）

晚入荷华一叶香，羡君归兴满仙乡。他年上国来须早，今夜中秋别太忙。

虽厌风波同客路，已怜松柏共秋霜。东来传舍无多地，勤寄新诗莫我忘。
秋思
释道璨（宋代）

草根无数候虫鸣，月在梧桐树上明。庭院无人过夜半，自携团扇绕阶行。
梦有饷地黄者味甘如蜜戏作数语记之
陆游（宋代）

有客饷珍草，发奁惊绝奇，正尔取嚼齕，炮制不暇施。
异香透昆仑，清水生玉池，至味不可名，何止甘如饴。
儿稚喜语翁，雪颔生黑丝。
老病失所在，便欲弃杖驰。
晨鸡唤梦觉，齿颊余甘滋。
寄声山中友，安用求金芝。
初夏访刘道士
真山民（宋代）

白云随杖履，伴我到山房。
暑薄疑天别，林深见路长。
{术八换疑}芝皆道味，花竹亦诗香。
更待荷花后，来分半榻凉。
与利州守 其二
员兴宗（宋代）

剑关云栈蜀西头，公在平川最上流。五百里中为甸服，一千年里作贤侯。

城乌想尔齐师遁，边马从他魏使愁。燕寝凝香无所事，姓名料想覆金瓯。
栗里华阳窝辞 篮舆柴车
王质（宋代）

柴桑虽寂寥兮亦扶疏，不孤吾烓兮吾车。纸笔梨枣兮物计，有酒兮聊可与娱。

洲寒兮桑落，久阻修兮江淮惨其如昨。鹤怨兮猿悲，灌卉宿莽兮无依。

湓城倘可以且泊兮，庐山未趣夫来归。
忘归洞
赵抃（宋代）

洞天日月最迟迟，来见仙真即忘归。看取桃源刘阮去，旧乡虽是故人非。
南歌子 其六
王之道（宋代）

玉斝浮菖虎，金盘馈鳈鱼。研丹聊作厌兵符。何必城头一女、当千夫。

雨过山如洗，风来草似梳。佳人不惯手谈输。却道如今重赌、选官图。
有所思（一作长相思）
王贞白（唐代）

芙蓉出水时，偶尔便分离。自此无因见，长教挂所思。

残春不入梦，芳信欲传谁。寂寞秋堂下，空吟小谢诗。
颂古三十一首
释原妙（宋代）

杀人犹可恕，再犯岂能容。
贬向无生国，千圣不知踪。
洛阳剑客歌为程景阳作
赵滂（宋代）

洛阳古称豪杰窟，奇材剑客尤超忽。
汉家三十六将军，剧孟归来如敌国。
争夸玉贝高拄颐，曼胡短后供儿嬉。
平生耻学一人敌，胸中耿耿谁能知。
功名何必惭廉蔺，排难解纷声愈振。
白头恨不当单于，误身竟坐封侯印。
长安卿相真庸奴，鬼妾鬼马穷欢娱。
一朝万事成瓦裂，金钱果为何人输。
君不见洛阳剑客藏名久，好尽中山千石酒。
精灵变化会有时，莫遣光芒射牛斗。
淮上访王世叔留集署中座出新鲥共饱即席题
胡应麟（明代）

急管繁弦次第陈，歌鱼宁叹暮途贫。峥嵘铁网飞银鬣，粲烂金盘照玉鳞。

岂为江莼能唤客，祇因岩桂共留人。孤亭环碧他年过，遮莫羊裘动帝宸。
九日黎明发新昌望天接峰
谢翱（宋代）

南明剡东山，亏蔽草与莱。前冈接远阜，树石如苔莓。

西南见天接，旭旭云日开。下有采药径，仙人招我来。

手持白菊花，泛以青螺杯。倾杯化灵药，蕤芳入客怀。

俛视浮爨居，白气为尘埃。凉风吹脱巾，一往不愿回。

便投此策竹，骑龙下天台。
即事
郑刚中（宋代）

可信南方气候温，冬寒未退已飞蚊。
庖霜岂复冰鱼脍，剪雨定无春韭根。
向晚孤城人寂寂，闭门幽梦酒醺醺。
起来欲向寒梅说，一见眼明惟是君。
灵岩十二景 其十一 鸡鸣山
释仁钦（宋代）

鸡鸣欲晓惊行路，回首思量却再来。两两三三皆省觉，一人独上妙高台。
钱季山方寸地
黄玠（元代）

大田亘阡陌，厚积多忧虞。治生方寸地，种德自有馀。

忠厚为畛畦，学问乃菑畬。书中有珍味，子孙焉得愚。
念奴娇 吴门重晤黄龙士
薛斑（清代）

春残一别，叹飘零又早，岁云暮矣。我苦淹留君未返，天地沙鸥同似。

握手他乡，论心客舍，暂醉吹箫市。寒灯促膝，低徊无限情思。

犹忆故里初逢，君年英妙，我亦称豪士。曾得几场花下饮，倏忽吾衰将至。

雨棹烟帆，酒旗戏鼓，湿尽青衫泪。此都郁郁，为君须亟归耳。
始生七章章八句上皇子嘉王生辰
陈傅良（宋代）

百鼎罗珍羞，世岂无调饥。
锦绮烂盈门，蓝缕还谁衣。
龙楼近日月，茅舍或不支。
三宫子孙孙，亦有孤与嫠。
习池晨起
皮日休（唐代）

清曙萧森载酒来，凉风相引绕亭台。数声翡翠背人去，

一番芙亭含日开。茭叶深深埋钓艇，鱼儿漾漾逐流杯。

竹屏风下登山屐，十宿高阳忘却回。
琅邪三十二咏 其十 石流渠
韦骧（宋代）

凿渠疏白石，绕槛走清泉。不为流觞醉，来当涤万缘。
青云干吕 其一
彭伉（唐代）

祥辉上干吕，郁郁又纷纷。远示无为化，将明至道君。

势凝千里无，色向九霄分。已见从龙意，宁知触石文。

状烟殊散漫，捧日更氛氲。自使来宾国，西瞻仰瑞云。
住金塔寺十四首 其十二
释函可（明代）

一僧尚年少，胡为耽幽寂。结屋在高层，萧然徒四壁。

寒至尚开窗，狂飙吹几席。仰眺远山明，俯视近溪直。

时来共话言，庶可慰朝夕。
竭晃大夫庙
韩维（宋代）

春草空庭绿，无人燕自飞。
英魂传庙食，遗像俨朝衣。
弊大谋何卒，才高祸所归，
空令策画士，千古鉴危机。
麦斜行
郑善夫（明代）

今我不乐游麦斜，石田璚草摇春华。洞门玲珑骇初见，细路窈窕行未涯。

是日春光正骀荡，黄鹂布谷声相向。远树葱菁色已齐，古木诘屈神犹壮。

岩下山翁供酒餔，赏心岂复忧行厨。云端傥遇林樵谷，为尔分张石室书。
画虎行为吉州假守苏公作
徐俯（宋代）

昔日何人画于菟，君家独有他家无。宣城老包骨已朽，纷纷俗子尚欢呼。

大虎蹲踞小虎戏，目光注射百步外。名画多闻内府收，人间岂惜千金费。

巉巉岩岩谷中石，老树穹枝拂秋色。锐头将军射不得，却挂江南使君壁。

林间一啸四山风，麇惊狐号鸟堕空。不向南山随李广，只愁东海笑黄公。

忆昔余顽少小时，先生教诵荆公诗。只今耆旧无新语，赖有庐山病可师。
放言十首
黄庭坚（宋代）

匣中绿绮琴，欲抚已绝弦。
问弦何时绝，锺期谢世年。
正声不可闻，千载寂寞间。
未有颜叔子，安知柳下贤。
塞儿曲 其二
屈大均（明代）

儿时射鸟鼠，稍长射狐兔。生长牛羊中，肥白亦如瓠。
次韵勾龙元应
李流谦（宋代）

春归知何时，庭草一尺长。风软不起尘，薄日如秋阳。

裘葛固异宜，单衣已疏凉。妍红色事人，揽镜无馀妆。

青山只苍然，久要自不忘。枯藤引我去，栗留啭幽篁。

濯足江无波，照眼竹有光。展旗三伐鼓，骚坛起榛荒。

垂髫伏窗几，抵掌谈皇王。持之欲何施，海禽眩铿锵。

风摇薜荔屋，尘集芙蓉堂。升斗尚何言，正比钩饵香。

投老迟问道，欲觅闲中忙。社成莲亦花，歃血记此章。
君不来
方干（唐代）

闲花未零落，心绪已纷纷。久客无人见，新禽何处闻。

舟随一水远，路出万山分。夜月生愁望，孤光必照君。
嘲赵璘
薛能（唐代）

巡关每傍摴蒲局，望月还登乞巧楼。

第一莫教娇太过，缘人衣带上人头。
题杨子元琪所藏东坡古木
楼钥（宋代）

东坡笔端游戏，槎牙老气横秋。
笑揖退廉博士，信酷似文湖州。
次韵昌龄西园十咏 其一 黄杨
王十朋（宋代）

黄杨庚甲与吾同，树已萧疏我亦翁。藤蔓稍除苔藓去，岁寒犹解傲霜风。
秋怀 其二
张穆（明代）

盈盈江上水，历历残秋时。昔此送行客，今日成远离。

离人杳何送，远隔天之涯。落叶飘风中，令人感岁驰。

霜华已零乱，寄意青松姿。
赠谈命者
方岳（宋代）

客有携诗夜扣扃，典衣何惜倒吾瓶。
山城难觅葡萄绿，竹火终吾鹁鸽青。
迕俗坐谈扪虱略，治生欲读相牛经。
向来人亦多称好，正坐无钱语不灵。
林下书怀
杜衍（宋代）

从政区区到白头，一生宁肯顾恩仇。双凫乘雁常深愧，野马黄牛亦过忧。

岂是林泉堪佚老，只缘蒲柳不禁秋。始终幸会承平日，乐圣唯能击壤讴。
狂夫杂兴 其二
刘璟（明代）

不著虚空不染尘，无能无事养閒身。开窗坐对门前树，一雨经时绿意新。
春雁
夏诒钰（清代）

鸿雁齐北向，春风吹客情。一行过易水，二月出长城。

道路时通塞，关河未肃清。云霄自来往，羡尔翼纵横。
颂古三首
释师范（宋代）

尽力提持只一刀，狸奴从此脱皮毛。
血流满地成狼籍，暗为春风染小桃。
送王伦（一作汪伦）
刘复（唐代）

春江日未曛，楚客酣送君。翩翩孤黄鹤，万里沧洲云。

四方各有志，岂得常顾群。山连巴湘远，水与荆吴分。

清光日修阻，尺素安可论。相思寄梦寐，瑶草空氛氲。
中元回家拜祭感怀
卢琦（元代）

七月十五月正圆，中元遗俗知奉先。乱后人家生事薄，游兵逻卒犹喧阗。

山乡路阻无纸钱，江村月落烹细鲜。新魂旧魂百战死，孤儿寡女双泪涟。

陈生归来泉石下，独居一屋如磬悬。洁膳孝养复何有，幽轩洒扫花竹妍。

青藜之羹荐香饭，翠壶之茗烹清泉。二亲避地海中渚，顾影百拜心悽然。

荷衣破碎暮雨急，枕书不寐思去年。烽火连天暗锋镝，遗骸满野飞乌鸢。

兰盆酒果谁复设，若敖之鬼啼秋烟。连兵搆祸今未已，疲民重敛何敢言。

喜闻王师下闽海，庙堂元宰方筹边。桓桓诸将奋忠烈，义气思欲吞腥膻。

下方野人日矫首，旄头早落闽中天。人有居，鬼有享，卖刀买犊耕山田。
岳州众湖阻风二首
王周（宋代）

众湖湖口系兰船，睡起中餐又却眠。

风伯如何解回怒，数宵樯倚碧芦烟。

偶系扁舟枕绿莎，旋移深处避惊波。

晓来闲共渔人话，此去巴陵路几多。
春日和卢使君幼平开元寺听妙奘上人讲
皎然（唐代）

仁圣垂文在，虚空日月悬。陵迟追哲匠，宗旨发幽诠。

法受诸侯请，心教四子传。春生雪山草，香下棘林天。

顾我从今日，闻经悟宿缘。凉山万里去，应为教犹偏。
杜宇行
赵友直（宋代）

君不见四更五更月，杜宇口流望帝血。
何为生子寄别巢，毛羽摧残悲哽咽。
将亡皎皎贾廉名，而今怨望未休歇。
天运自古有废兴，金瓯屹然亦伤缺。
尧舜受禅夏商衰，夷齐孤竹如敝鞋。
且须有酒拚颜赤，莫向东风空戚戚。
寄吴正传
吴莱（元代）

日晚天寒揽敝裘，西南目尽濲江流。养生有论空成懒，招隐无江却好游。

雁鹄吟风灯照机，蛟龙跃雪剑鸣韝。平生自笑飞腾莫，幸矣心犹与道谋。
秀野以喜无多屋宇幸不碍云山为韵赋诗熹伏读佳作率尔攀和韵剧思悭无复律吕笑览之馀赐以斤斧幸甚 其二
朱熹（宋代）

门前车马客，无非朝大夫。问公独何事，中岁遽此图。

长安二三公，发白形枯臞。隐忧念名节，亦有此乐无。
余自入山距出山五十五日竹屋青灯山阴杖屦忘其痴不了事矣随所赋录之得二十首 其十八 蒲花
徐瑞（宋代）

绿穟糁轻黄，随风堕霏屑。富贵未足道，看取十二节。
宿慧聚寺
李堪（宋代）

石林高月生，藓阁疏磬鸣。
宿鸟梦难就，定僧魂更清。
香风动花影，岩瀑飞玉声。
遥夜坐来短，但馀天外情。
过永丰题
韩淲（宋代）

落日洲渚明，水石鸣滩声。临眺一何乐，共此人境清。

游子未忘情，亦复小诗成。东风波粼粼，为我吹酒醒。
茂名李曰辅春日过镜园赋酬
邓云霄（明代）

幽溪密树静垂纶，雨后长堤草色新。好鸟枝头如唤友，閒花径底喜迎人。

壶觞野酌堪乘兴，鸡黍山家未厌贫。向晚横塘荡双桨，水云摇澜镜中春。
题段吉先小景三首 其一
晁补之（宋代）

惨澹天云欲雨低，秋山人静鸟声稀。似闻谷响飞黄叶，恐有孙登半岭归。
原希命饮分韵得园字
王绅（宋代）

才庸困官职，志僻厌烦喧。今日适公暇，遂尔叩衡门。

之子喜我至，日夕罗盘飧。江鳞入初馔，檐花照清尊。

酒酣句益豪，情投语自温。顾此二三友，夙昔道义存。

及此成嘉会，欢乐难具论。明河横碧落，疏铎响城垣。

长啸灵籁发，皓月临东园。
谢寄端砚四首 其三
曾几（宋代）

治中长啸得石砚，乞与衰翁一笑开。小试松煤便终日，必知渠是下碞来。
久雨无聊成雨诗呈秀叔并简继韩
王炎（宋代）

避湿屋多漏，怯寒窗不开。
龙涎时吐雾，麈尾任生埃。
独与韦编对，谁能蜡屐来。
天知蚕麦病，愿唤雨师回。
舍北摇落景物殊佳偶作
陆游（宋代）

路拥新霜叶，溪余旧涨沙。
栖乌初满树，归鸭各知家。
世事元堪笑，吾生固有涯。
南村闻酒熟，试遣小僮赊。